- Jeg tror ikke, der er nogen i øjeblikket, der kan se løsningen på det her, lyder vurderingen fra TV 2s politiske redaktør.

Enten landes der en skatteaftale senest samtidig med en finanslov, eller også bliver der valg.

Sådan ser de to scenarier ud, som Liberal Alliance for øjeblikket arbejder ud fra, siger TV 2s politiske redaktør, Anders Langballe.

Situationen i dansk politik er højspændt i disse dage, efter Dansk Folkeparti tirsdag opfordrede regeringen til at adskille forhandlingerne om finanslov fra dem om skattelettelser.

Det ønsker regeringen – og særligt Liberal Alliance – ikke, fordi der er frygt for, at mærkesagen om skattelettelser vil blive udskudt.

Det er den blevet flere gange før, men i Liberal Alliance er opfattelsen, at det ikke går endnu en gang, siger Anders Langballe.

- På et gruppemøde torsdag gav de i Liberal Alliance hinanden hånd på, at man denne gang vil stå fast. De har tidligere truet med at vælte Lars Løkke Rasmussen, hvor man ikke gjorde det. Men netop derfor er vurderingen i øjeblikket i partiet, at man ikke igen kan holde til at bøje af for sine trusler, siger Anders Langballe og tilføjer:

- Det handler om partiets sjæl, siges det i Liberal Alliance. Skat er helt centralt.

LA: Den nemmeste sag i verden

Striden handler grundlæggende om, at regeringen vil koble forhandlingerne om en finanslov sammen med forhandlingerne om skattelettelser. Vurderingen er, at det på den måde vil være lettere at få indrømmelser på skattedelen fra Dansk Folkeparti.

Støttepartiet insisterer dog på at dele forhandlingerne op, så finansloven kan komme på plads først og være klar til det nye år. Skal skat være en del af forhandlingerne, kræver støttepartiet til gengæld udlændingestramninger.

Dem er det endnu ikke lykkedes at nå til enighed om, men ifølge økonomi- og indenrigsminister Simon Emil Ammitzbøll-Bille (LA) bør det ikke være så svært.

- Hvis der er gode og oprigtige viljer blandt de borgerlige partier, herunder Dansk Folkeparti, så er det den nemmeste sag i verden at løse alle tre udfordringer i løbet af denne her weekend, siger han fredag morgen til TV 2 - uden dog at ville forholde sig til et eventuelt nyvalg.

- En mærkelig måde at ønske sig julegaver på

På den anden side af forhandlingsbordet argumenterer Dansk Folkepartis formand, Kristian Thulesen Dahl, for, at støttepartiet er klar til at indgå en finanslov med regeringen med det samme.

Det bør regeringen koncentrere sig om først, da det i forvejen er meget usædvanligt, at den ikke er på plads i december, lyder det.

- Jeg synes, det er svært for regeringen at argumentere hele vejen hjem, at den har et flertal for sin finanslov, men at den ikke vil gøre brug af det, medmindre den så får noget andet af sin politik igennem samtidigt. Det er en mærkelig måde at ønske sig julegaver på, siger Kristian Thulesen Dahl.

Valg på vej?

Ifølge Anders Langballe er forhandlingssituationen meget fastlåst, og umiddelbart ser det ud til, at enderne ikke kan mødes.

Betyder det så, at der kommer valg? TV 2s politiske redaktør vurderer:

- Jeg synes ikke, der er noget, der tyder på, at der for alvor er nogle af parterne ved bordet, der har den store lyst til et valg. Og når det er sådan, så bliver der sjældent et valg. Men konsekvensen kan blive et valg.

Fredag klokken 13 mødes regeringstoppen med Dansk Folkeparti for at fortsætte forhandlingerne. Her er opgaven klar, vurderer Anders Langballe.

- Det handler om at få enderne til at nå sammen, uden at nogen lider nederlag. Jeg tror ikke, der er nogen i øjeblikket, der kan se løsningen på det her. Sådan har det været før i dansk politik, og så har der alligevel vist sig en løsning, siger han.